Papersnake/gushiwen huggingface dataset:
陆郎中挽词
楼钥（宋代）

壮岁联双捷，衰年困百罹。
肉身心佛子，霜发貌婴儿。
万事几樽酒，百年千首诗。
浮生成梦觉，吾道竟何之。
西崦舟夜
周永铨（清代）

疏星缀林端，残月悬峰缺。环岭抱回溪，岩灯远明灭。

身落五湖滨，孤舟梦松雪。
叱驭桥
李石（宋代）

鸾凤飞缘壁，虹蜺下饮溪。
一家蛮瘴里，九折夕阳西。
山园晚兴
陆游（宋代）

传杯谁与豁幽悰？霜晚黄花未满丛。
过雁一声寒霭外，短篱数掩夕阳中。
易虽病里犹能读，诗到愁边始欲工。
惟有功名真已矣，嬾将华发对青铜。
臈月问村家求杏栽
杨巍（明代）

为农为圃县城东，绝胜儒家一亩宫。自笑老来仍好事，隔年先问济南红。
远浦归潮
舒岳祥（宋代）

远眺沧洲十里强，早潮举网夜鸣榔。
倦游不作吴松客，白发归来乐故乡。
与诸友汲同乐泉烹黄檗新芽
谢薖（宋代）

寻山拟三餐，放箸欣一饱。汲泉泣铜瓶，落硙碎鹰爪。

长为山中泣，颇与世路拗。矧此好古胸，茗椀得搜搅。

风生觉泠泠，祛滞亦稍稍。夜深可无睡，澄潭数参昴。
虎山
汤仲友（宋代）

虎是何年踞，名存迹已亡。
塔从林外出，山向寺中藏。
池暗生寒气，台空夕供阳。
更无人吊古，来只为春茫。
寒雨感怀呈斯远三首 其一
赵蕃（宋代）

穷冬固多悲，冻雨仍并作。真成昼连夜，直欲寐无觉。

其阴似春仲，其令岂天错。林栖未归休，萧寺犹旅泊。

孰宽留滞怀，政赖朋友乐。梅华开且半，芒屦曾未著。

溪亭纵微吟，破屋成细酌。悠然起遐心，彼哉羞好爵。

渊明念田园，幼舆志丘壑。坐钓有羊裘，峨冠自麟阁。
金罂花联句
杨辅世（宋代）

两日风狂雨更颠，取将暖去更衣单。
金罂花发关谁事，何用夜来如许寒。
题苏子瞻书夫天庆观乳泉赋帖
王亚夫（宋代）

苏公早闻道，文章乃其戏。
乳泉出重海，作赋聊记异。
玉池咽中夜，挈瓶非小智。
气者水之生，此语可深味。
题周氏溪园三首 其二 雪亭
朱熹（宋代）

危亭竹柏间，悄茜日幽绝。朔风一以厉，爱此枝上雪。

仰悲玄景驶，俯叹群芳歇。不用此时来，那知岁寒节。
夏日寄江上亲友
许浑（唐代）

雨过前山日未斜，清蝉嘒嘒落槐花。

车轮南北已无限，江上故人才到家。
二疏
释文珦（宋代）

汉朝诸公卿，鲜有能自全。
广爱信明哲，独悟於机先。
托之老氏训，辞禄偕归田。
祖帐东都门，万口称其贤。
於今阅千龄，高风犹凛然。
题观政堂
薛极（宋代）

野水瀰茫春更多，文昌观政意如何。
了无惭色清相照，试听当年襦袴歌。
浣溪沙
周紫芝（宋代）

多病嫌秋怕上楼。苦无情绪懒抬头。雁来不寄小银钩。

一点离情深似海，万重凄恨黯如秋。怎生禁得许多愁。
拟古宫词一百首
朱让栩（明代）

金锁重门静院空，翠华一去寂无踪。
玉楼歌吹随风断，满地桐阴泣泪红。
通仙洞
薛能（唐代）

高龛险欲催，百尺洞门开。白日仙何在，清风客暂来。

临崖松直上，避石水低回。贾掾曾空去，题诗岂易哉。
谢赵宰拜襄敏墓并留题二首
王阮（宋代）

班春故事亦年年，公独推诚远布宣。
丽日借黄催麦垅，惠风吹绿散秧田。
众鱼入梦蓑衣下，异雉飞驯桑荫前。
好咏十奇归乐府，圣朝方采下民篇。
焦山三诏洞
释了元（宋代）

畴昔先生此掩关，紫泥三到石房间。若教便逐蒲轮起，安得清风镇海山。
次韵奉酬丹元先生
秦观（宋代）

金华紫烟客，来作牧羊儿。
至言初无文，寻绎自成诗。
二景入妙解，元气含烟词。
怜我鬣苍浪，黄埃眩虫丝。
劝解冠上缨，一濯含风漪。
摄身列缺外，倒蹑蜿蜒鬐。
维斗错明珠，望舒耿修眉。
真游无疆界，浩荡天风吹。
得蕙数本有怀斯远二首
赵蕃（宋代）

幽兰一收馨，余卉无足睨。
今晨采樵子，贻我以数蕙。
风气固王谢，兄弟犹鲁卫。
雨合打窗深，于余真得计。
次愚谷游北山韵
释善珍（宋代）

登山行复歇，脚力钝如蛙。
宿雨少游客，荒畦多落花。
公侯归蔓草，池馆破谁家。
同是伤春者，留连惜物华。
夕次檐石湖，梦洛阳亲故
刘长卿（唐代）

天涯望不尽，日暮愁独去。万里云海空，孤帆向何处。

寄身烟波里，颇得湖山趣。江气和楚云，秋声乱枫树。

如何异乡县，日复怀亲故。遥与洛阳人，相逢梦中路。

不堪明月里，更值清秋暮。倚棹对沧波，归心共谁语。
都城初秋和赵京倅 其三
朱浚（宋代）

宇宙清愁望眼中，谁将凉雨借龙公。秋风夜入关河迥，破贼红旗𥏌晓空。
赤松即景
王柏（宋代）

平生百虑懒，尚有丘壑心。
佳哉二三友，歃盟同幽寻。
壮怀豁虚旷，玄宫穷邃深。
时方酿薄暑，万绿张云岑。
新篁凝粉翠，日影筛碎金。
瘦筇扶野步，羽扇摇清吟。
潄齿掬清泚，雪瀑开风襟。
脱巾挂琪树，露顶涵重阴。
山禽自在语，山醪随意斟。
物外转栖碧，石险苍苔侵。
路穷不可去，半山闻语音。
山路未为险，世路万{上山下欹}嵚。
阿时侣麋鹿，结茅入深林。
万顷云亭
盛景年（元代）

浮云海上来，西横太湖过。散彩涵秋汀，垂阴入虚坐。

日照天影移，风吹浪纹破。开窗绿树间，何人读书卧。
盐商妇－恶幸人也
白居易（唐代）

盐商妇，多金帛，不事田农与蚕绩。南北东西不失家，

风水为乡船作宅。本是扬州小家女，嫁得西江大商客。

绿鬟富去金钗多，皓腕肥来银钏窄。前呼苍头后叱婢，

问尔因何得如此。婿作盐商十五年，不属州县属天子。

每年盐利入官时，少入官家多入私。官家利薄私家厚，

盐铁尚书远不知。何况江头鱼米贱，红脍黄橙香稻饭。

饱食浓妆倚柁楼，两朵红腮花欲绽。盐商妇，有幸嫁盐商。

终朝美饭食，终岁好衣裳。好衣美食来何处，

亦须惭愧桑弘羊。桑弘羊，死已久，不独汉时今亦有。
午行即事
李曾伯（宋代）

数日征行喜即晴，山明溪秀翠为屏。
竹门梅出数枝白，松外山横几叠青。
人渐采茶登陇阜，家多酿秫市邮亭。
短舆午困几成梦，两两枝禽为唤醒。
秦淮泛舟
王安石（宋代）

强扶衰病牵淮舸，尚怯春风溯午潮。花与新吾如有意，山于何处不相招。
偈颂十七首
释师范（宋代）

土木场中过两冬，朝匆匆兮暮匆匆。
从来业识无凭据，说甚东山大脱空。
三屯营
顾炎武（明代）

三屯山势郁峥嵘，少保当年此建旌。名似北平临宿将，制如河上筑降城。

忠祠日落来山鬼，武库苔封蚀禁兵。一望幽燕人物尽，颓垣荒草不胜情。
邻饷
陆游（宋代）

结队同秋获，连穑听夜舂。
薄持聊共饱，热啜却烦供。
炊玉吴粳美，浮蛆社酒浓。
时平多乐事，莫厌数从容。
寄云夫
史弥宁（宋代）

黔国相逢地，苍灯共夜篝。
云龙念东野，柏马欢之罘。
邮传一分手，河山再见秋。
交情如缱绻，不在寄书稠。
寄谢王医博高危诸医士李王诸亲友
吴与弼（明代）

骥子南游学舜弦，春城淹疾友琴轩。神功深赖阳和力，青眼频烦故旧怜。
偈颂九十三首 其六十一
释梵琮（宋代）

出丛林与入丛林，一句当机绝古今。不涉流清到底，九江江水未为深。
颍之水赋题刘西村卷上
陆仁（元代）

颍之水兮，其流汤汤。西汇于湖兮，灌溉我稻粱。我所居，颍之旁。

兮原孔膴兮，有枣与桑。朝耕于颍兮，夕诵于堂。于赫在上兮如轩黄。

我出而仕兮，遭世孔明，我思颍兮靡忘。颍水决兮颍善忘，颍之人兮毋亵兮饮彼牛羊。
江楼晚望
杜牧（唐代）

湖山翠欲结蒙笼，汗漫谁游夕照中。初语燕雏知社日，

习飞鹰隼识秋风。波摇珠树千寻拔，山凿金陵万仞空。

不欲登楼更怀古，斜阳江上正飞鸿。
杨贵妃
金朋说（宋代）

倾国娇容启色荒，能移帝主堕三纲。
荔枝嚬笑虽甘美，马践嵬坡促命亡。
题芍药花下玉兔画
胡奎（元代）

老蟾不锁明月宫，飞落西河白兔公。玉宇清寒不归去，爱此日高花影重。
西湖月（自度商调）
黄子行（宋代）

湖光冷浸玻璃，荡一饷薰风，小舟如叶。藕花十丈，云梳雾洗，翠娇红怯。壶觞围坐处，正酒醁吹波红映颊。尚记得、玉臂生凉，不放汗香轻浃。

殢人小摘墙榴，为碎掐猩红，细认裙褶。旧游如梦，新愁似织，泪珠盈睫。秋娘风味在，怎得对银釭生笑靥。消瘦沈约诗腰，仿佛堪捻。
戏用东坡先生韵二首 其一
张侃（宋代）

冠世文章李翰林，掀天功业汉淮阴。抹靴捧砚荣虽甚，受钺登坛眷益深。

远窜夜郎挥老泪，生擒云梦负初心。穷泉二子应追恨，不解君前早脱簪。
答弘农故吏民诗
孙楚（魏晋）

昔我先侯。
迈德垂化。
康哉之咏。
实由良佐。
惟余忝辱。
弗克负荷。
每历贵邦。
仰瞻泰华。
追慕先轨。
感想哀嗟。
诜诜臣故。
爰及羣士。
皓首老成。
率彼邑里。
阐崇高义。
长幼以齿。
偈颂四十一首
释慧晖（宋代）

杀气到来黄叶秋，梧桐老冷随河流。
人间天上无分晓，从古至今谁得酬。
恁么辩得，尚带滞留。
别得一路，正绝踪由。
醉桃源
杨泽民（宋代）

大都修炼似蒸沙。阴阳失两家。正如飞鳌舞长蛇。宁知饮月华。

回老貌，假群姓。熏蒸成绛霞。但教心地不倾斜。巢中能养鸦。
布袋和尚赞恭依圣上韵
释慧远（宋代）

布袋挨开，猿啼晓月。
海岳逃形，佛魔路绝。
列列挈挈，翘翘杰杰。
大机兮棒打不回闲，大用兮利剑流鲜血。
别别，出海昆仑头戴雪。
尝瓜得麻字
顾清（明代）

旋拔霜刀剖玉瓜，清甘入口四筵誇。凭君莫问渠家世，见说青门又种麻。
寄题刁景纯藏春坞
苏轼（宋代）

自首归来种万松，待看千尺舞霜风。
年抛造物陶甄外，春在先生杖屦中。
杨柳长齐低户暗，樱桃烂熟滴阶红。
何时却与徐元直，共访襄阳庞德公。
寄江西友人
郑会（宋代）

浮云净尽倚栏干，西望南楼未得还。
怕有旧人相借问，为梅移怪近孤山。
慈圣光献皇后挽辞七首
苏颂（宋代）

初颁遗诰大廷中，百辟悲号四海同。
过越丧期天子孝，便蕃恩海外家丰。
桥山弓剑开高寝，原庙衣冠入閟宫。
玉辇三元朝象帝，年年长慕阙门东。
济河杂咏八首 其七
卢龙云（明代）

草色芊绵望，蝉声断续闻。舟中无一事，匡坐对南薰。
春后望雪
苏辙（宋代）

秋雨仅熟禾，冬雪不掩块。温风搜麦根，天意欲为害。

老农强推测，妄谓春当改。三阳已换节，六出尚茫昧。

朝看扶桑暾，夜听土囊噫。仓场久空竭，榆枣方伐卖。

丁夫病风热，孺子作疮疥。无知此何辜，得罪彼有在。

造物伊谁憎，亦复自无奈。慎勿翻雪海，冻馁无疆界。
寄虞大卿四首
姜特立（宋代）

韦郎昔日在苏州，唯许丘丹共唱酬。
今日故人天上去，谁将好句慰清愁。
野霞观瀑
谢翱（宋代）

他年疏上浮，早日此中投。汲饮当鱼入，垂纶即𧈭游。

净祠无血食，噀雨不腥流。僧语皆前事，人来尽别州。

草谙长过雪，沙犯欲捐湫。至竟何依止，苍茫难祷求。
偈颂八十七首
释慧开（宋代）

威镇戎夷，扫清魔孽。
群归敬，忠心如铁。
破蔡灭金，守黄勦贼。
雪百年二帝人雪之耻，成中兴四将未成之业。
崧高诗为九江赵使君寿
杨冠卿（宋代）

万亿及秭，物其旨矣。
此邦之人，云胡不喜。
相和歌辞。胡无人行
贯休（唐代）

霍嫖姚，赵充国，天子将之平朔漠。肉胡之肉，

烬胡帐幄，千里万里，惟留胡之空壳。边风萧萧，

榆叶初落，杀气昼赤，枯骨夜哭。将军既立殊勋，

遂有胡无人曲。我闻之天子富有四海，德被无垠。

但令一物得所，八表来宾，亦何必令彼胡无人。
溪上
释永颐（宋代）

休文垅上阴云起，雨涨定安桥下水。
渔人莫倚满溪流，见说长蛟剑为齿。
次韵子绍送春七绝 其七
周紫芝（宋代）

青春不识回，岂但春去闲。何以永我日，妙香横博山。
天申万寿宫
岳珂（宋代）

湖㳇溪边春草青，张公洞下泉泠泠。两行松桧列旌纛，中有金泠开福庭。

壮哉神力出杳冥，楼观矗立排岩扃。焜煌金碧俨相照，刻石犹纪唐朝铭。

中兴天子授舜禅，寿宫晨候祠官星。

紫衣敕使易霞袂，白茅羽士迎云軿。颇闻当日动乾象，二十八宿摇天经。

奎钩写题月兔泣，昭回云汉争晶荧。至今荣光犹炳耀，百尔呵护烦山灵。

玉仙纻像罗珓卜，昭应奎宝模牌形。朅来正值天六月，柏城将泫秋露零。

芝舆望幸已绝觊，蒿悽触感徒靡宁。岫云无心出而雨，谷风振响流为霆。

石堪砺齿定何似，流欲洗耳将谁听。嗟哉行役久劳勚，如鸟知倦才振翎。

烧香台边聊倚策，炼丹灶上方绝陉。由下瞻仰始知悔，扶力已竭那可停。

众皆徇目且徇耳，我谓独往非独醒。从初秘祝本何益，中休端自明德馨。

周家克敬绵万亿，自今叶叶皆尧龄。
遣兴四首
廖行之（宋代）

穷达渠非命，机关不到心。
新诗聊自遣，高兴若为禁。
送僧慈愿游南华
邹浩（宋代）

南华老子定相亲，应问三湘放逐臣。为报君恩似天地，不教重作岭南人。
诗三百三首 其二七○
寒山（唐代）

五言五百篇，七字七十九。三字二十一，都来六百首。

一例书岩石，自誇云好手。若能会我诗，真是如来母。
重忆家姊
苏泂（宋代）

纸钱零落树枝风，子女他人去绝踪。
此后只因多病弟，长官祠下泊孤篷。
送杜介归扬州
苏轼（宋代）

再入都门万事空，闲看清洛漾东风。
当年帷幄几人在，回首觚棱一梦中。
采药会须逢蓟子，问禅何处识庞翁。
归来邻里应迎笑，新长淮南旧桂丛。
游螺髻岩
岑一麒（明代）

螺髻岩前景物华，丹崖翠嶂锁烟霞。四时不改清风节，千古常存丹灶砂。

石乳倒悬香散乱，藤萝斜倚翠交加。等閒不必寻仙境，此亦蓬莱别一家。
秦中吟十首·议婚
白居易（唐代）

天下无正声，悦耳即为娱。
人间无正色，悦目即为姝。
颜色非相无，贫富则有殊。
贫为时所弃，富为时所趋。
红楼富家女，金缕绣罗襦。
见人不敛手，娇痴二八初。
母兄未开口，已嫁不须臾。
绿窗贫家女，寂寞二十余。
荆钗不直钱，衣上无真珠。
几回人欲聘，临日又踟蹰。
主人会良媒，置酒满玉壶。
四座且勿饮，听我歌两途。
富家女易嫁，嫁早轻其夫。
贫家女难嫁，嫁晚孝于姑。
闻君欲娶妇，娶妇意何如？
苏幕遮 鸣鹤馀音卷四之
马钰（金朝）

中丹田，多玄妙。聚宝池中，五色霞光照。姹女婴儿尽欢笑。炼就金丹，价值千千兆。服一粒，馨香妙。换骨抽胎，万病消除了。返老还童年又少。快乐逍遥，倚定岩溪晓。
柳梢青 秋夜 见《众香词》、《词综》
郁大山（清代）

何处钟声。谁家笛韵，最是多情。独步芳阶，芭蕉月上，影落疏棂。

连朝腐草无萤。窗儿外、风清月明。宝篆抛烟，银灯无焰，倍觉凄清。
怀青城旧游
陆游（宋代）

宦途到处不黔突，惟有剑南縻岁月。
屡游老泽苍玉嶂，疑是虚皇白银阙。
松肪捣麦具晨餐，槲叶作衣胜短褐。
泥饮不容繁杏落，浩歌常送寒蝉没。
水边洞口适有遇，握手一言换凡骨。
少陵老子未识真，欲倚黄精除白发。
草衣木食
释文珦（宋代）

草衣而木食，老子乐在内。
身似玄空云，踪迹了无碍。
双松亦孤高，青青远为封。
富贵不须论，本非吾所爱。
正月六日风雪大作
范成大（宋代）

滕六无端巽二痴，翻天作恶破春迟。
邀梅勒柳何功业，谁与停杯一问之？
端午帖子
许将（宋代）

江中今日成龙鉴，苑外多年废鹭坡。
合照乾坤共作镜，放生河海尽为池。
送何水部蒙出牧袁州
钱丕（宋代）

白首名郎有几人，双旌昼锦不如君。
楚江萍暖烘朝日，玉女衣轻挂晓云。
极浦仙舟烟澹澹，高秘郡阁叶纷纷。
政成更与他州别，从古宜阳重艺文。
游南峰赠长老
朱松（宋代）

欲问春归只意行，乱红吹尽绿冥冥。道人那管芳菲过，沙劫成灰睡未醒。
寄周洪道参政
陆游（宋代）

半生蓬艇弄烟波，最爱三湘欸乃歌。
拟作此行公勿怪，胸中诗本渐无多。
次周益公韵
楼钥（宋代）

顷尝假守向中川，公在黄扉已数年。
每念夔龙容接武，自期鸡犬亦登仙。
入朝终叹一交臂，问道几思偏祖肩。
数仞宫墙天样远，此心何日遂亲传。
重送绝句
杜牧（唐代）

绝艺如君天下少，闲人似我世间无。

别后竹窗风雪夜，一灯明暗覆吴图。
秋园卧病呈晖上人
陈子昂（唐代）

幽寂旷日遥，林园转清密。疲疴澹无豫，独坐泛瑶瑟。

怀挟万古情，忧虞百年疾。绵绵多滞念，忽忽每如失。

缅想赤松游，高寻白云逸。荣吝始都丧，幽人遂贞吉。

图书纷满床，山水蔼盈室。宿昔心所尚，平生自兹毕。

愿言谁见知，梵筵有同术。八月高秋晚，凉风正萧瑟。
摸鱼儿·忆元龙
元好问（金朝）

忆元龙、旧家湖海，不应年鬓衰槁。翩翩竹马儿童喜，惊儿汉江归报。归计早。黄金印、征西已付诸郎了。红云仙岛。渺千里移春，浓薰细染，春意已倾倒。西溪上，玉镜修眉翠扫。题诗曾许谁到。溪亭未入奚奴锦，望断绿波春草。君且道。人间世、虚名得似欢游好。风流未老。约款段随车，鸱夷载酒，迎我霜陵道。
刘禹端公问云居雨從何来东平问官人风作何色
释重顯（宋代）

雨從何来，风作何色。
龙门万仞，曾留宿客。
进退相将，谁遭点额。
送使君右司赵是斋
蒲寿宬（宋代）

皦皦惠山泉，脉脉天上潢。
中含五色文，时吐千丈光。
人间尘土腥，聊复褰我裳。
南州六月暑，千里蝎欲狂。
借此一掬润，冰雪生肝肠。
谁起心中炎，夺我脑上凉。
我愿去为龙，为雨膏八荒。
年年刺桐华，树树皆甘棠。
南园杂咏·松亭
陈宓（宋代）

天生栋梁质，挺挺自幽伦。
斧斤浑不施，绕柱起龙鳞。
山中与诸道友夜坐闻边防不宁因示同志
温庭筠（唐代）

龙砂铁马犯烟尘，迹近群鸥意倍亲。风卷蓬根屯戊己，

月移松影守庚申。韬钤岂足为经济，岩壑何尝是隐沦。

心许故人知此意，古来知者竟谁人。
雪中怀成父
赵蕃（宋代）

只道浑无雪，那知待得春。
人情聊自慰，造物信如神。
凶旱拘常数，乾坤本至仁。
麦迟犹可种，米贱况多陈。
问我官居趣，还如宿昔贫。
未能忧簿领，长苦计刍薪。
对此得无感，慨然成久颦。
更闻江左弟，仍困甑中尘。
晏岁
宋庠（宋代）

晏岁无情晚，阴飚昨夜闻。
芳條临槛劲，短日转楼曛。
苔石收苍晕，冰溪疊素纹。
蒿兰虽异种，霜至若为分。
陪李使君登庾楼是日云雾不见淮山二首 其二
周紫芝（宋代）

楼前江水看镕银，江外淮山色未分。安得长驱鳄鱼手，为开南岳岭头云。
游宝林寺
上官祐（宋代）

野寺无人到，春风扫落花。重寻旧游处，泉石绕烟霞。
上鄂州黄鹤矶
项安世（宋代）

黄鹤矶头水似油，赵陀埽上石如钩。
舟人上得休夸客，曾过人间百仞流。
宿上清宫
陆游（宋代）

永夜寥寥憩上清，下听万壑度松声。
星辰顿觉去人近，风雨何曾败月明。
早岁文辞妨至道，中年忧患博虚名。
一庵傥许西峰住，常就巢僊问养生。
送沙同知赴禄州
杨荣（明代）

大江南去路迢迢，王事驱驰岂惮遥。几处雕题通象郡，千年铜柱过龙标。

山城雨歇蛮烟净，海市风清蜃气消。莫道荒郊丛竹外，思明经古戴皇朝。
奉酬秀实报章外以前韵示谑且闻灼艾次韵
王洋（宋代）

早冲料峭别岩扉，惜别音容意自知。
道上每因同客笑，箧中常恨少君诗。
饱参静定推先觉，苦炙虚空得下医。
菽韭盘空春睡起，伯仁还遇火攻时。
读鲍谢诗 其二
韩淲（宋代）

昼日夏方永，逝波川上惊。摇毫抒情思，莫知蛙黾鸣。

老身偃仰间，遐心尚何征。顾步得所逢，挥手疑过清。

黄流潏断港，青柳散前荣。夫我自荜门，伊人满芜城。

景急语勿缓，混茫风雅生。
宣上人天真庵
释德洪（宋代）

醉李宣道者，活计太天真。把茅盖头处，只就松树身。

树边有石两三块，便与倾倒为比邻。眼子崒嵂奇，寂寂亦惺惺。

却倩松风替说法，而石侧耳听。宣公咄云，直饶听得如器盛水泻，也是外来之□。

何如我此横眠坐睡，佛祖一齐丧气。
上太师公相生辰诗
韩驹（宋代）

鹫岭云何锡杖飞，汉家社稷要扶持。衮衣人共尊姬旦，木铎天将以仲尼。

亿万生灵俱再造，百年寿考复奚疑。欲枯沧海濡秋兔，来写门生献寿诗。
幽园即事四首
王洋（宋代）

屋头积雨涨春雪，舍北夭桃堆暮霞。
细雨斜风妨病起，窗前把玩数枝花。
珍珠帘（春日客龟溪，过贵人家，隔墙闻箫鼓声，疑是按舞，伫立久之）
吴文英（宋代）

蜜沈烬暖萸烟袅。层帘卷、伫立行人官道。麟带压愁香，听舞箫云渺。恨缕情丝春絮远，怅梦隔、银屏难到。寒峭。有东风嫩柳，学得腰小。

还近绿水清明，叹孤身如燕，将花频绕。细雨湿黄昏，半醉归怀抱。蠹损歌纨人去久，漫泪沾、香兰如笑。书杳。念客枕幽单，看看春老。
次韵奉和知府温尚书送致政朱侍郎十六韵
杨亿（宋代）

拜章纳禄便归休，秘殿亲辞十二旒。
阁笔罢批丹凤尾，拂衣初下六鼇头。
非缘荆渚依刘表，定欲箕山访许由。
北阙子牟终眷恋，南朝安石本风流。
明庭顾遇违三接，别墅生涯治一邱。
身健宁烦策鸠仗，心闲无復梦刀州。
素风有子堪传遗，禅论将谁共对酬。
白璧赐多应尚在，黄金散尽不须留。
人钦雅誉芝兰馥，帝忆嘉言水石投。
祖帐特令开上苑，归帆那肯待高秋。
几程郵驿经浓暑，千里山川见旧游。
已是抛官玉堂署，尚思陪宴井幹楼。
时裁奏牍犹规谏，旋写丹经自校雠。
乡里高门表阴德，国朝惇史记嘉猷。
枌榆旧丛须重葺，香火前缘莫废脩。
岁计将何资伏臘，龙阳千树木奴洲。
晓枕不寐书所感三首 其一
周紫芝（宋代）

昔年残梦晓初回，花上啼禽近小斋。可笑只今春梦里，五更攲枕听笼街。
送天台进长老
鲍当（宋代）

尝闻台岭秀，积翠倚南天。
鹿下深溪饮，僧從绝岭禅。
浮尘满浮世，流水逐流泉。
人别归心切，瓶盂上客船。
道中遇停郊祀诏书
韩元吉（宋代）

丹诏西来急，沿淮次第知。
应嗟飨帝日，却作视师期。
士苦三年戍，人怀四郡悲。
平戎可无策，帷帏定谁咨。
水栀
张镃（宋代）

汲水埋盆便当池，水栀花旺雪盈枝。
江湖万里何曾远，祗在先生托兴时。
和曼叔閒书
范纯仁（宋代）

夫子天资过我曹，两兼才德属人豪。不求近誉声逾远，能处卑官道益高。

岂止一同裁美锦，直须万俗被重袍。由来康济吾儒事，抚遍疮痍莫厌劳。
游五泄山
刁约（宋代）

西源穷尽到东源，直注层崖五磴泉。
真境无{缶系}追汗漫，磴游聊得弄潺湲。
风生虎啸层岩底，月上猿啼古木巅。
祇待归休林下去，来同灵默此安禅。
叹交
彭汝砺（宋代）

儿童不可近，况复与之亲。薤露不终刻，松风知几春。

嚬嚬徒满目，切切竟何人。诵罢莺鸣咏，空馀涕满巾。
和戴石屏见寄韵二首
包恢（宋代）

草茅恨我非时样，五马驽材无寸奇。
千里赤城皆欲杀，一双青眼独蒙知。
每怀设榻迎徐意，尚拟扁舟访戴时。
炯炯此心常晤对，思公辄复诵公诗。
政和鹿鸣宴五首 其二
郊庙朝会歌辞（宋代）

钟鼓皇皇，磬筦锵锵。登降维时，利用宾王。髦士攸宜，邦家之光。

媚于天子，事举言扬。
春晓
舒岳祥（宋代）

高枕还慵起，晴窗晓日明。
家贫从省事，身老放徐行。
溪树藏村暗，山花照市明。
园林有乐事，桑下见雏成。
立春帖子·太上皇帝阁
周必大（宋代）

楼名聚远倚晴空，无限风光入坐中。
岂是帝家移帝力，由来天子即天公。
和曾通判招饮后见贻
韩维（宋代）

竹际松间构小堂，高眠客榻燕华觞。
每询浊酒频加酿，不问余金几在囊。
自愧效陶无好语，敢烦凌杜发新章。
庆门又喜亲才子，藉藉声华满士乡。
展转
罗与之（宋代）

邮亭彻夜听秋怕，展转藜床直到明。
月白霜轻寒剪剪，筑成万里客愁城。
瑞鹤仙（元日朝回）
史浩（宋代）

霁光春未晓。拥绛蜡攒星，霜蹄轻褭。皇居耸云杪。霭祥烟瑞气，青葱缭绕。金门羽葆。听胪唱、千官并到。庆三朝、雉扇开时，拜舞仰瞻天表。

荣耀。万方图籍，四裔明王，赆DC72珍宝。椒盘颂好。称寿斝，祝难老。更传宣锡坐，钧天妙乐，声遏行云缥缈。逗归来、酒晕生霞，此恩怎报。
偶作
释重显（宋代）

拾翠寻芳烈夜灯，芦芽穿膝笑无能。飞泉冷淡与谁听，空落断崖千万层。
为晋宁诸子说春秋口占自笑四首 其四
王夫之（明代）

荧泽宏演肝，伊川辛有泪。未知家则堂，云何宣此义。
酴醿
宋祁（宋代）

来自蚕丛国，香传弱水神。
析酲疑破鼻，并艳欲留春。
读公羊传四首 其三
张方平（宋代）

季子治内难，牙也王堤诛。缓追逸庆父，二子奚亲疏。

探情异无将，归狱兹何辜。减量自孟德，抽戈实公闾。
杏花天（嘲牡丹）
辛弃疾（宋代）

牡丹比得谁颜色。似宫中、太真第一。渔阳鼙鼓边风急。人在沈香亭北。

买栽池馆多何益。莫虚把、千金抛掷。若教解语倾人国。一个西施也得。
句
刘翰（宋代）

青山经雨菊花尽，白鸟下滩芦叶尽。
呈晏制干二首
度正（宋代）

陇西公府俱名胜，元献曾孙号最贤。
玉陛新题翻墨榜，金门旧事付青毡。
远游行橐诗千首，退食高斋易一编。
再世起家调鼎鼐，中兴榜样更蝉联。
偕张总干章帅机同游檀溪登极目和韵
李曾伯（宋代）

美哉轮奂若天成，一笑凭栏趁喜晴。
弹厌江山诗句老，破除胸臆酒樽盈。
溪头圉圉观鱼跃，柳外萧萧忆马鸣。
明日无妨再联辔，海棠犹未醉春酲。
杂书
陆游（宋代）

枳篱莎径入荆扉，中有村翁百结衣。
谁识新年欢喜事，一鸡一犬伴东归。
踏莎行 和张梦符
张之翰（元代）

踏月才归，戴星还起。客怀苦似当途李。旧时曾钓细鳞鱼，新醅旋酦浮香蚁。

此兴茫然，于今已矣。朝朝暮暮奔忙里。淮春楼下有吾舟，挂帆又过桃花水。
代枯鱼过河泣 其一
凌义渠（明代）

高天垂幕兮大地为罘，有泉可漱兮靡穴能幽。身膏砧几兮影漱清流，漏石分沙兮蘋沫香浮。

漩涡荡漾兮雁鹜交俦，鲂鱮唯唯兮不念旧游。血黴脂黦，曝身鲍肆兮将焉求。
流波馆为史德徵赋
沈周（明代）

罂湖南派分两泺，翠阜浸波双朵落。沙鸥渚鹭雪点镜，杨柳芙蓉锦开幕。

水心有屋驾虚明，柱插玻瓈高借脚。上留客榻枕秋眠，下许渔舟带烟泊。

不须择胜日移亭，何数倚晴偏快阁。无地楼台笑语凉，倒天星斗鱼龙跃。

门前万顷不入税，寸金寸土卑城郭。红阑我儗一临流，但怯须眉老非昨。
挂冠
谢枋得（宋代）

玉皇殿下卸恩袍，羞见冥鸿惜羽毛。
天地有心扶社稷，朝廷无意得英豪。
早知骨鲠撄时忌，何似山林道迹高。
次第秋风到兰菊，归家痛饮读离骚。
偶得牡丹之白者赋之
赵蕃（宋代）

梅花当冬吐冰雪，古今已复称高洁。
春风草木争宠光，尔乃白乎无得涅。
屈原放逐楚江滨，山高水疾谁与邻。
商山山中四老人，汉且终辞肯事秦。
白山茶有涪翁赋，莲自远公仍白傅。
数公已矣不可作，风雨明朝埋玉树。
琵琶行
白居易（唐代）

元和十年，予左迁九江郡司马。明年秋，送客湓浦口，闻舟中夜弹琵琶者，听其音，铮铮然有京都声。问其人，本长安倡女，尝学琵琶于穆、曹二善才，年长色衰，委身为贾人妇。遂命酒，使快弹数曲。曲罢悯然，自叙少小时欢乐事，今漂沦憔悴，转徙于江湖间。予出官二年，恬然自安，感斯人言，是夕始觉有迁谪意。因为长句，歌以赠之，凡六百一十六言，命曰《琵琶行》。

浔阳江头夜送客，枫叶荻花秋瑟瑟。
主人下马客在船，举酒欲饮无管弦。
醉不成欢惨将别，别时茫茫江浸月。

忽闻水上琵琶声，主人忘归客不发。
寻声暗问弹者谁，琵琶声停欲语迟。
移船相近邀相见，添酒回灯重开宴。
千呼万唤始出来，犹抱琵琶半遮面。
转轴拨弦三两声，未成曲调先有情。
弦弦掩抑声声思，似诉平生不得志。
低眉信手续续弹，说尽心中无限事。
轻拢慢捻抹复挑，初为《霓裳》后《六幺》。(六幺 一作：绿腰)
大弦嘈嘈如急雨，小弦切切如私语。
嘈嘈切切错杂弹，大珠小珠落玉盘。
间关莺语花底滑，幽咽泉流冰下难。
冰泉冷涩弦凝绝，凝绝不通声暂歇。(暂歇 一作：渐歇)
别有幽愁暗恨生，此时无声胜有声。
银瓶乍破水浆迸，铁骑突出刀枪鸣。
曲终收拨当心画，四弦一声如裂帛。
东船西舫悄无言，唯见江心秋月白。

沉吟放拨插弦中，整顿衣裳起敛容。
自言本是京城女，家在虾蟆陵下住。
十三学得琵琶成，名属教坊第一部。
曲罢曾教善才服，妆成每被秋娘妒。(服 一作：伏)
五陵年少争缠头，一曲红绡不知数。
钿头银篦击节碎，血色罗裙翻酒污。(银篦 一作：云篦)
今年欢笑复明年，秋月春风等闲度。
弟走从军阿姨死，暮去朝来颜色故。
门前冷落鞍马稀，老大嫁作商人妇。
商人重利轻别离，前月浮梁买茶去。
去来江口守空船，绕船月明江水寒。
夜深忽梦少年事，梦啼妆泪红阑干。

我闻琵琶已叹息，又闻此语重唧唧。
同是天涯沦落人，相逢何必曾相识！
我从去年辞帝京，谪居卧病浔阳城。
浔阳地僻无音乐，终岁不闻丝竹声。
住近湓江地低湿，黄芦苦竹绕宅生。
其间旦暮闻何物？杜鹃啼血猿哀鸣。
春江花朝秋月夜，往往取酒还独倾。
岂无山歌与村笛，呕哑嘲哳难为听。
今夜闻君琵琶语，如听仙乐耳暂明。
莫辞更坐弹一曲，为君翻作《琵琶行》。

感我此言良久立，却坐促弦弦转急。
凄凄不似向前声，满座重闻皆掩泣。
座中泣下谁最多？江州司马青衫湿。
贤者之孝二百四十首·公叔戍
林同（宋代）

若把夫子论，无惭贞惠文。
不应其子戍，至自请於君。
赠章广文
吴与弼（明代）

俗情素寡合，独往欲无言。伊谁写湮郁，喜得章澹然。

丝萝托世好，金兰契忘年。青眼饶故意，白云多新篇。

顾兹蹉跎志，怀古共勉旃。
冬至赠潘郎二首
张耒（宋代）

荻篱茅屋柯山下，卖饼归来也作冬。
不见长安竞时节，车如流水马如龙。
仆所至，未尝出游。过长芦，闻复禅师病甚，
苏轼（宋代）

老去此生一诀，兴来明日重游。
卧闻三老白事，半夜南风打头。
五月三日偕李自得韩寅仲罗谦之汎舟
张萱（明代）

乍雨乍晴天气，半舟半屋人家。汎汎一群鸥鸟，飘飘几点杨花。

交甫江边解佩，曼卿梦里餐霞。问水但须捲白，浮湘何必怀沙。
送晏公留守南都
刘敞（宋代）

苍龙大火明堂分，原庙离宫万乘居。五帝遗声在名颂，三公出使用安车。

去思尚想多耆老，条教祇烦读旧书。复道平台弥百里，邹阳何处曳长裾。
次麓湖韵送王用和归省侍
胡仲弓（宋代）

因访诗宗特特来，子猷兴尽转船回。
故园松笔元无恙，新本芝船更欠栽。
杰句多於贫后出，好怀长是醉时开。
白云只在青山外，归去堂前学老莱。
次韵王次之龙图六绝 其二
孙觌（宋代）

蕨芽载土笋牙丛，青子森森褪小红。与物无情吾老矣，如今休恨五更风。
曲肱诗二十首
白玉蟾（宋代）

瑶池王母宴群仙，两部笙歌族绮筵。
误取一枚仙李喫，又来人世不知年。
宫词四首 其三
吴百生（宋代）

钧乐云中动，銮舆天上行。百花齐醉日，孤月独明更。

玉漏频催酒，金炉细结甍。春秋有常幸，日日调清平。
汉竟宁首山宫铜雁足镫歌为马半查
全祖望（清代）

寿宁堂中雁足镫，依稀题字汉竟宁。谁其造者纷列名，稽百官志官可徵。

永始贾庆旧有称，惜哉未及同岑登。又复沈埋六百龄，渐磐遵陆虽不胜。

犹带首山云空青。当年茂陵慕轩后，脱屣妻子思飞行。

八神五帝各致祭，直自蒲隰连蓬瀛。历昭及宣莫敢替，晋巫领之荐明馨。

桥山龙髯渺莫乘，溯以雁足杳冥冥。伫望乌号下太清。

赤符之火天不夜，鹑鸟有咮哕中星。凤膏烛与鱼膏并。

夜深轩后来陟降，钜鹿神人导前旌。徂赉天子且长生，谁知纪年谶已成。

嗣皇燕尾啄倾城，新都臣君奏蛙声。可怜雁足趼弗撑，畴为高庙嘘炎精，何况首山之荒庭。

劫灰已尽邀呵濩，飞落淮南双翮零。山馆书签侔七略，太乙藜照来五更。

古铜潜发光荧荧，哦诗弗类斋宫铭。笑指雪泥瓜印横。
入湖南界 其一
邹浩（宋代）

踏着湖南境界新，展开天宇净无尘。增添喜色知多少，满眼雪峰如故人。
杂咏一百首·石崇
刘克庄（宋代）

金谷觞豪友，珠楼拥艳姬。
南交来处悖，东市悔何追。
赋得陇麦
玄烨（清代）

节迟谷雨后，田麦始分畦。已送花开尽，难将春事稽。

纯阳时序近，馀闰化成齐。未卜阴晴适，先期辑庶黎。
沈逸人东观招饮山馆
揭傒斯（元代）

野馆青山下，晴轩积雨馀。招寻蒙远客，寂寞愧閒居。

空翠沾杯冷，残云度谷虚。从兹结朋好，随处问何如。
十月旦读子美北风吹瘴疠羸老思散策之句初寮
朱翌（宋代）

戏语陇头子，与若本等夷。
朱紫强包裹，本非我所宜。
失脚落番山，杳杳随风吹。
将买二顷田，树以枳棘篱。
还我本来面，度今正其时。
此策我自决，欲问其从谁。
譬彼沈疴人，忽然饮上池。
穷命可抵虎，宁畏山林魑。
新秋感兴十二首 其八
毛澄（清代）

西蕃宣谕拜王臣，藏卫今年耳目新。乌撤江源通两蜀，青唐驿路接三秦。

属车传导昆仑晓，互市喧阗逻些春。圣代藩篱终恃险，雪山轻重问何人。
怀故里偶成
宋祁（宋代）

先畴少失杏花耕，十载穷尘困缚缨。
山上有山成久客，缚中非缚得空名。
吟塘碧草他年废，雾驿哀猿此夜惊。
何日谒归聊望里，況无车骑得乡评。
送吕惟清归耕芜湖
顾盟（元代）

芜湖郭里野田花，曾见南朝旧将家。九月荒茨飞社燕，千年乔将噪寒鸦。

江山风雨殊今昔，文武衣冠起叹嗟！扶册归舟有孙子，宁辞辛苦答春华。
和邓温伯二首 其二
冯山（宋代）

虚誉交游共借推，清途俛首倦重窥。方将素志随鸥鹭，敢拂华巅望鵔鸃。

衰晚欲成漳浦病，嗟矜犹得郑公诗。相逢少置升沉事，且把金莲为倒垂。
和汪君
徐元杰（宋代）

胸次秋风涧底苹，坐间那得此嘉宾。
诗来香迸宵人屋，笑杀元规尘汙人。
题林君长荣幽居和姨夫方先生韵
黄仲昭（明代）

绿阴深处结幽居，地僻依稀隐者庐。绕舍半栽陶令菊，满窗尽积邺侯书。

踏残庭月夜吟句，斸破畦云晓种蔬。教子暇时携酒伴，登山临水乐何如。
玄珠歌 其二十七
张果（唐代）

玄珠结魄一时冲，送入琼楼最上宫。恰似蟾光能出没，自然轻举入云中。
须菩提赞
释师范（宋代）

头白齿豁，空腹高心。
被憍尸迦当面上当，对维摩诘甘自屈沉。
说甚解空称第一，只堪倚杖独沉吟。
次韵李公择梅花
苏轼（宋代）

诗人固长贫，日午饥未动。
偶然得一饱，万象困嘲弄。
寻花不论得，爱雪长忍冻。
天公非不怜，听饱即喧哄。
君为三郡守，所至满宾従。
江湖常在眼，诗酒事豪纵。
奉使今折磨，清比于陵仲。
永怀茶山下，携妓修春贡。
更忆槛泉亭，插花云髻重。
萧然卧灊麓，愁听春禽哢。
忽见早梅花，不饮但孤讽。
诗成独寄我，字字愈头痛。
嗟君本侍臣，笔橐従上雍。
脱靴吟芍药，给札赋云梦。
何人慰流落，嘉aa21天为种。
杯倾笛中吟，帽拂果下鞚。
感时念羁旅，此意吾侪共。
故山亦何有，桐花集幺凤。
君亦忆匡庐，归扫藏书洞。
何当种此花，各抱汉阴瓮。
沁园春 寿处州吴雨岩
赵希汰（宋代）

持节浙东，六十年前，紫阳老师。看粟移七郡，功深到处，棠阴一看，民尚思之。

心印亲传，雨岩来括，寅岁幸无庚子饥。仁同视，更备存先具，仓积千斯。

青州阴德天知。只此事堪为崧岳祈。与太夫人寿，相看华发，转中书令，长著斑衣。

岁岁梅花，樽前索笑，霜月先圆两夜规。称觞了，报春风千里，班觐龙墀。
雨中游柳溪呈志康诸公
苏过（宋代）

脱我芒鞋与杖藜，强随车盖著荷衣。青山绿水苦相唤，细雨斜风不忍归。

幸有琉璃倾琥珀，何妨粉黛湿珠玑。潇湘起我江湖兴，只恐扁舟明日非。
醵饮
赵汝燧（宋代）

出城二里野人居，最爱园亭傍室庐。墨涌清池聚科斗，雪明碧嶂过舂锄。

兴来醵友寻诗酒，忙里携盘但醢蔬。新创小轩尤更爽，百来竿竹间棕榈。
丙申除夕 其二
曾灿垣（清代）

向夕平安火，千门望寂然。役夫徵隔岁，征吏急穷年。

敝屦行荒市，余生付石田。谁知此日月，数里异风烟。
游岩豅寺
陈天麟（宋代）

山疑梦里槐安国，僧住壶公小隐天。门横一水与世隔，不知鱼鼓今几年。

真人阴崖结茅屋，大千世界一粒粟。佛言芥子纳须弥，我亦来寻赞公宿。
送裕师骨
苏泂（宋代）

轻幡袅袅思悠悠，梦破依然到鼎州。
送客名还家里去，青山白骨自风流。
杂诗四首 其四
王之望（宋代）

江发岷山阳，河出昆崙趾。渊源既洪深，浩浩并众水。

东流至渤澥，曲折万馀里。经山无重数，过郡不知几。

海边有小溪，近出海山里。未能数里间，已接潮波起。

到海虽则同，难与江河比。
赠赵圣源
吴则礼（宋代）

北湖河西来，系船清洛尾。老眼便许奇，日日南山紫。

脱身戎马间，见此佳公子。手捉有锦囊，胡床教脱屣。

剧谈倚蒲团，胜处辄启齿。非关偶追寻，臭味有相似。

不知官如何，但说丘壑事。俗子初未侵，唤醒云壑睡。

古图开巨然，茗椀同料理。落日望长空，西风雁行起。
和林次中五鬣松
李复（宋代）

仟人五色鼎中丹，丹养松根叶不添。
云散细风梳碧缕，龙离远峤奋苍髯。
雨衣铁涩封霜甲，露点珠明滴翠纤，
采酿春醪能愈疾，欲求方法检书签。
杏花天
史浩（宋代）

梦魂飞过屏似曲。见依旧、如花似玉。天寒翠袖依修竹。两点春似斗绿。

披衣起、闲愁万斛。正月淡、梅花照屋。重温绣被薰清馥。不管明烧画烛。
衰疾几半月梅事已空杏花亦烂熳矣忽往一观成古诗三十韵
张镃（宋代）

年前约园梅，梅开主人病。初英仅一窥，旋遭风雨横。

瑰奇耻浪设，收卷归尽净。追攀梦中事，讵复形啸咏。

连朝得暄晴，疾势顿除摒。池西杏盈坡，芬菲想繁竞。

巾车试移辙，远睇已辉映。披庄尺许足，领意岂烦更。

亭亭喜余顾，笑粲若相迎。瑞锦围坐幛，晹晶满空镜。

畴知自心法，本匪生化柄。实虚总一体，曾何有衰盛。

斯言忌轻拈，或能惹讥诤。尪孱阻剧赏，得句漫枯硬。

非无恋胜交，仓卒费延请。浮生只堪乐，疏慵矧天性。

能消屐几䩫，盍早谋究竟。当年莘野叟，偶尔应三聘。

后人循自售，例投俗眼轻。嗟予亦蒙愧，行矣关郡政。

零丁门户责，姑塞先世命。随群画纸末，触目但痴𥋇。

事功略何禆，趍进徒伺侦。朴愚赖坚守，龊龊矜细行。

南湖水清兮，鱼鸟争戏泳。相亲两逾载，情分犹季孟。

迩来似嫌浼，引退如避阱。花边主林神，料亦捐爱敬。

偷闲两旬悭，酬应就忙并。速拚醉眠休，人扶那用倩。
年老逢春十三首 其一
邵雍（宋代）

年老逢春春莫猜，老年方自少年回。人情少悦酒不解，天气却年花未开。

堤外有风斜送柳，墙阴经雨半生苔。去年波水东流去，旧渌奈何新又来。
寄袁思与
黄裳（宋代）

京华为别各蹉跎，犹幸相逢笑与歌。风雅长言先进少，游从高与故人多。

虽知尘境先忘累，尤念玄宫未处和。行欲超然无一事，便当求我向烟萝。
以少炭寄江子之
晃冲之（宋代）

金籍曾通玉虚殿，仙曹拟拜翠微郎。
莫嫌薄上温馨火，犹得浓薰笃耨香。
自封丘北岸渡江至汴梁
陈维崧（清代）

漭漭河声，捩柁处、怒涛千尺。
绝壁下、鱼龙悲啸，水波欲立。
一派灰飞官渡火，五更霜洒中原血。
问成皋京索事如何？空陈迹。
虫牢外，风萧瑟；癝[病旁易为广字旁]延畔，沙堆积。
试中流骋望，百忧横集。
混混且拼流日夜，茫茫不辨天南北。
但望中似见有人烟，陈桥驿。
次韵汪解元
陈造（宋代）

万里亨衢子旧期，故人留眼看蜚驰。
低回尚作风黧面，遇合何蜚物在颐。
落笔每惊风雨驶，探囊或恐鬼神悲。
禹门合有龙头信，小待桃花浪暖时。
清修岭
张良臣（宋代）

丧胆岩上人，怖死岩下人。
周道自砥直，何枉不问津。
人生贵适意，毋容矫吾真。
渊明兀馀年，漉酒乃一巾。
送王公佩之泸
冯时行（宋代）

炎薰五月只须臾，底事书生亦滤泸，
午影风凉槐系马，晓岑云滤杖挑壶。
见闻幽谷莺迁木，气类朝阳凤集梧。
见说阿房曾有赋，声名速为诧东都。
题义节夫人传
吴说（宋代）

丈夫效死以成人，何事临危反爱身。
有靦闺门全节义，伤今思古泪沾巾。
送丁鹗下第客游
赵湘（宋代）

尊前泣复歌，清泪酒相和。别岸春风静，孤舟夜雨多。

鸟鸣烟草露，花逐夕阳波。我亦无憀者，东西欲奈何。
胡绢庵宪长入觐都馀便道省亲事后还治赋之
陈恭尹（清代）

归国还乡共一行，豸冠龙节有馀荣。晨昏子舍欢何极，玉帛天馀礼已成。

万里春风张相宅，满车甘雨赵佗城。谁人解献中和颂，白发狂歌一老生。
立春帖子 其二 太上皇帝阁
周必大（宋代）

殿阁无为日，朝廷有道时。椒浮重酝酒，花发万年枝。
水调歌头·亭皋木叶下
蔡伸（宋代）

亭皋木叶下，原隰菊花黄。凭高满眼秋意，时节近重阳。追想彭门往岁，千骑云屯平野，高宴古球场。吊古论兴废，看剑引杯长。
感流年，思往事，重凄凉。当时坐间英俊，强半已凋亡。慨念平生豪放，自笑如今霜鬓，漂泊水云乡。已矣功名志，此意付清觞。
答李正议见贻
韩维（宋代）

如公举世几何人，八十年龄自在身。
处俗不绕诸有相，持心肯受一微尘。
逢僧便出衣中宝，待士多陈席上珍。
火宅未须生厌苦，不离当处岂非神。
题王寿山先生人心尽如此图
丘逢甲（清代）

人心不和平，天下乱未已。谁言治天下，不自人心始。

图中之人治知此，偶出鸣琴作宰官。作诗作画皆琴理，诗臻清品画逸品。

琴韵泠泠满山水，山虚水深吏归矣。我居君山西，君居君山东；

相去百里近，相隔百年中。百年未满万事变，人心非复君时同。

此时张弦论天下，自非更改难为功。奈何古乐付俗手，一任繁急乖商宫。

题君此图心忡忡，安得瑶琴一曲鸣熏风？
偈颂三十四首
释如净（宋代）

一滴不息，两滴三滴。
滴滴沥沥，连朝至夕。
变作滂沱勿奈何，山河大地衮风波。
总不出衲僧喷嚏一激，直得云开日出。
朗朗晴空吞八极，若还依旧水漉漉，
浑家飘堕罗刹国。稽首释迦，
南无弥勒。能救世间苦，
观音妙智力。
送会稽王君东归
陈文蔚（宋代）

人生相遇若云萍，听唱阳关酒暂停。
夜雨挑灯今昨恨，秋风吹梦短长亭。
笑予衰鬓霜侵绿，喜子新功刃发硎。
欲当马檛何以赠，江边犹有柳条青。
斋前红黄心芍药
张明中（宋代）

斗绝山原春亦妍，一栏红药小池边。
淡妆玉脸半醒醉，高拥檀心相后先。
头重小垂娇眩日，肌明偏喜掩轻烟。
如何客里生疏手，不折红香来几前。
凤栖梧 述怀
丘处机（宋代）

西转金乌朝白帝。东望银蟾，皓色笼青桂。渐扣南华排菊会。

满色北海醺醺醉。

醉卧终南山色翠。山色清高，夜色无云蔽。一鸟不鸣风又细。

月明如昼天如水。
题三辅院
赵抃（宋代）

武阳夏侯氏，参立鼎峙足。秉钧相三朝，仗钺帅全蜀。

茅土当时荣，照焕人耳目。事业申意气，遗像俨壁屋。
张甥赋碧桃次其韵
李纲（宋代）

未许浓华独占春，故将浅碧斗清新。冰肌绰约疑姑射，玉质丰容似太真。

不与天香缘底事，秪应国色已无伦。慇勤池上亲培植，从此芬芳冠七闽。
忆王孙·梦断漏悄
佚名（宋代）

梦断漏悄。愁浓酒恼。宝枕生寒，翠屏向晓。门外谁扫残红。夜来风。
玉箫声断人何处。春又去。忍把归期负。此情此恨此际，拟托行云。问东君。
赋丁氏悠然斋兼呈罗宗仲进士
郭钰（元代）

金山西来森万木，幽人结庐枕山麓。入门所见胜所闻，先生弟子皆无俗。

芸草晴香摊古书，竹帘昼永开棋局。陂水门前春浸绿，一支分入清池曲。

摇曳璚丝双属玉，意閒似与忘机熟。清晓开门扫落花，细雨分根补秋菊。

鹤归带得南山云，夜来共就檐端宿。溪鱼入馔白如银，春酒酦醅香满屋。

客来留饮醉为期，人生乐在无拘束。知君心事媚幽独，不肯低头徇荣辱。

感君于我情最深，每有篇章亲手录。罗浮老仙卧云谷，为问渊明旧芳躅。

相从更作秋风期，借我高斋看脩竹。
奉和景纯十四丈三绝
王安石（宋代）

藏春花木望中迷，水复山长道阻跻。
怊怅老年尘世累，无因重到武陵溪。
句
陵希惠（元代）

丹崖雪窦相掩映，一枝北走如翔龙。白云输雨出深谷，苍松倚壁来清风。
龟峰寺 其二
严嵩（明代）

鸟鸣芳树暗，云度碧峰阴。春益林峦秀，山围洞壑深。

青莲窥色相，绿竹动讴吟。人世那逢此，丹溪一一临。
梅雨
杜甫（唐代）

南京西浦道，四月熟黄梅。湛湛长江去，冥冥细雨来。

茅茨疏易湿，云雾密难开。竟日蛟龙喜，盘涡与岸回。
由富春至钱塘
李銮宣（清代）

莽莽水烟外，霏霏山雨前。野寒微有树，江远不分天。

潮落安鳅穴，风吹冷鹭田。西湖秋更好，不到已三年。
偈颂一百零九首
释可湘（宋代）

空中一片云，起灭浑无定。
或要下笔书，或要用钉钉。
竹杖拈来画断休，免得年年为话柄。
春日田园杂兴十首 其八
陈舜道（明代）

春来非是爱吟诗，诗是田园遣兴时。行傍山翁驱犊父，坐观邻妪试鹅儿。

看秧时测水深浅，行菜闲占春早迟。白日渐长消不去，春来非是爱吟诗。
入山三首
孔武仲（宋代）

路出西林兴倍长，轻衫短盖入秋阳。
层崖蔽日多清影，深谷迷人有异香。
访古不辞穿绝磴，参禅直为遍诸方。
此身似是辽东鹤，偶逐飞云到故乡。
岁旦立春
张镃（宋代）

结宇城隅野老同，只将歌咏纪元功。
枯荄亦喜春回早，为在条风振拂中。
次韵中散兄及诸弟寄顾渚茶二首 其二
葛胜仲（宋代）

健步苍头捷若神，露芽三日到情亲。轻瓯延喜凝珍玉，小硙邻虚堕细尘。

便好相招十日饮，莫教虚负一年春。慇勤后讯当重饷，月六斋时供应真。
乙亥九月九日纪事诗四首 其二
金朝觐（清代）

荆树西风力不支，那堪弱弟此长辞。怜兄念切将身代，思母情深数发悲。

零落衣裳成往迹，抛残笔墨付伊谁。伤心问字殷勤日，忽忽生平有几时。
风流子
方千里（宋代）

春色遍横塘。年华巧、过雨湿残阳。正一带翠摇，嫩莎平野，万枝阳滴，繁杏低墙。恼人是，燕飞盘软舞，莺语咽轻簧。还忆旧游，禁烟寒食，共追清赏，曲水流觞。

回思欢娱处，人空老，花影尚占西厢。堪惜翠眉环坐，云鬓分行。看恋柳烟光，遮丝藏絮，妒花风雨，飘粉吹香。都为酒驱歌使，应也无妨。
别宋郡丞师朱 其一
陈克侯（明代）

岂期明盛世，犹对泣南冠。一日青蝇起，千秋白璧寒。

风霜臣思苦，天地主恩宽。归去过邛阪，无嗟行路难。
即席和人韵送荃翁
李昴英（宋代）

诗似油翁背注油，知音世有几荆州。
乍寒乍暖方榆火，无米无钱只叶舟。
客况可堪今老大，人生何必尽封侯。
津亭且莫匆匆去，万斛春醪任拍浮。
蛮触行
陶澄（清代）

秋林湿尽土花碧，蜗牛延缘不逾尺。角中两大安如山，胡为相寻日相厄？

东帝西帝齐与秦，当年自谓英雄人。一朝粘壁竟槁死，沛公出为汉天子。
袁督师祠 其二
汪瑔（清代）

欧刀碧血恨漫漫，褒恤翻从异代看。事阅沧桑公论出，时当叔季将才难。

谣言八合怜明月，疑狱千秋误曲端。别有表忠碑记在，惜无元石与镌刊。
枉渚
薛汉（元代）

枉渚倚孤棹，意行随杖藜。鸥边渔艇小，牛后牧童低。

秋色多因树，寒声半是溪。何当买茅屋，此地卜幽栖。
训世孝弟诗十首 其九
邵雍（宋代）

子孝亲兮弟敬哥，吁嗟分拆听搬唉。囊中财物他嫌少，祖上田园你要多。

夫妇眼前虽快乐，儿孙日后恐消磨。何如孝弟亲乡党，子孝亲兮弟敬哥。
过七里濑怀古
吕声之（宋代）

七里滩头访了陵，水光山色见生平。
欲为臣子定出处，知与君王分重轻。
一介草芭真自负，三公轩冕未为荣。
我来想像高风在，钓石岩前烟浪生。
雪中独酌
陆游（宋代）

金尊玉瀣有何好？不堪生世忽忽老。
朱颜忽已谢晨镜，白骨行看闭秋草。
骇浪嵯峨风作之，蛟龙血人以为嬉；畏涂寄命三十载，赖有痛饮纾吾悲。
莫惊醉眼炯如电，假钺犹堪行督战；指麾突骑取辽阳，雪洒辕门夜传箭。
喜马参军相遇醉歌
陈子昂（唐代）

独幽默以三月兮，深林潜居。时岁忽兮，孤愤遐吟。

谁知我心？孺子孺子，其可与理分。
刘希颜持节按县招维心舟中小酌次维心韵 其五
沈与求（宋代）

大邦通间道，小县得中休。交分伤离合，王程惜去留。

索居垂老矣，剧饮尚能不。倦夜评今古，谁怜貉一丘。
偈五十三首 其二十
释克勤（宋代）

举无遗照，十方刹海目前观。正体堂堂，大千同一真如境。

各守本位去，山是山，水是水。互换投机去，星辰易位，佛祖潜踪。

两处绝聱讹，二边纯莫立。无可不可，悉得安居。随时应缘，凝然湛寂。
窃忆旧游再赋一篇
苏颂（宋代）

早见登龙夺锦标，继联官契仕蒙谯。
雕章屡爱函京作，宰树常蒙故国乔。
久叹徊翔淹禁阁，方欣良直赞清朝。
前篇谩约林泉访，祗恐群公赋反招。
张子安求无处道人挽词
苏籀（宋代）

奉匜谁过仲卿贤，独泣牛衣枕泪眠。
墨误唾花衫未故，诗题摘叶柹犹鲜。
悽凉玉雪聊聊意，惆怅房栊步步莲。
抚念琴书旧同赏，爵名重刻更巍然。
次韵赵漕
张栻（宋代）

雨声历历来庭户，喜色津津到泽虞。
击壤径思同野老，名亭讵敢学坡苏。
过徐礼郎状元坊
林景熙（宋代）

名坊临野渡，曾此产魁豪。湖带诗书润，山增科第高。

劫灰遗断础，鬼火出深蒿。东海扬尘久，无人钓六鳌。
往日客钱塘住西湖颇久湖上山水丛林之胜至今犹形梦寐因缙上人来喜而问之二首 其一
王慎中（明代）

客居久住西湖水，水上诸峰已若家。别后心情长欲往，梦中光景每多差。

苏堤小柳成阴未，逋冢枯梅坼蘖耶。知尔新从湖上至，故凭问讯莫相诖。
寄刘彦炳
鲁交（宋代）

征旆遥分苑路西，马蹄春去戈阳溪。
相思欲和鸟啼曲，一拂瑶弦意总迷。
璞墩
唐濂伯（明代）

城东一望许，连簇水云村。岿然双奇峰，云是桐璞墩。

璞乃玉由藉，桐以琴故栽。山辉知玉生，桐茂本滋培。

筑墩种桐玉，陈均寓深趣。匪为纵游衍，知德斯能喻。

比德以玉润，养心如种桐。温密似仁智，衰茂系勤慵。

积养已有馀，玉见桐复茂。当入大匠手，将来谒君后。

南州文墨儿，祁祁会如云。高调凌霄汉，眼界空昆崙。

簌列烝民蒲，殽陈行苇臄。醵聚泻素怀，宛若天上客。

倚剑发浩歌，为谢桐璞墩。伐桐作琴瑟，玉烟辉乾坤。

我忝读父书，视君为执友。鸣珂金马门，他日同携手。
赠道人（一作赠李道士）
周贺（唐代）

布褐高眠石窦春，迸泉多溅黑纱巾。摇头说易当朝客，

落手围棋对俗人。自算天年穷甲子，谁同雨夜守庚申。

拟归太华何时去，他日相寻乞药银。
放言
曹应谷（清代）

湖海平生志，蹉跎二十年。神鲲秋试水，雄剑夜摩天。

少达真非福，奇穷乃益坚。健儿莫相笑，老将半幽燕。
五月四日与同僚南楼观竞渡因成小诗四首明日同行可元章登楼又成五首 其二
王十朋（宋代）

台前八阵己陈迹，水底三闾何处招。手把菖蒲对佳节，兴来呼酒劝同僚。
同诸公游云公禅寺
张谓（唐代）

共许寻鸡足，谁能惜马蹄。长空净云雨，斜日半虹霓。

檐下千峰转，窗前万木低。看花寻径远，听鸟入林迷。

地与喧闻隔，人将物我齐。不知樵客意，何事武陵谿.
乙卯岁江南大旱七月六日临川得雨奉呈程伯禹
曾几（宋代）

缥缈炉烟上帝阍，朝来一洗旱如焚。
垄头无复成龟兆，水面初看起縠纹。
政使夏畦炊白玉，未妨秋稼割黄云。
使君闵雨心犹在，化得邦人不茹荤。
野兴
陆游（宋代）

莽莽宽野间，悠悠旷达身。
气从林下吐，言向醉中真。
社栎元当寿，江鸥岂易驯。
兴来无远近，随处岸纶巾。
士廷评相会梓州
石介（宋代）

道视荀杨虽未至，分于管鲍已知深。
一千二百日离别，五十六驿外相寻。
重欲同君注周易，且来共我听胡琴。
月留屋角不下去，似与清风怜苦吟。
时宰生日诗三十绝 其二十
周紫芝（宋代）

北海来归几过年，朱颜依旧照貂冠。不将一节更夷险，谁解如公耐岁寒。
饮郑前村寓舍观其两郎君新作文艺前村本出先伯之门追感往昔作此二首 其二
姚鼐（清代）

省垣羁宦迹相亲，再世论交况有神。闻说伯高真可学，从游桑扈见长贫。

中年乐趣殊儿辈，此日儒林少丈人。金玉欣看文价贵，眼前过迈又超伦。
咏歌圣德，远怀天宝，因题关亭长句四韵
杜牧（唐代）

圣敬文思业太平，海寰天下唱歌行。秋来气势洪河壮，

霜后精神泰华狞，广德者强朝万国，用贤无敌是长城。

君王若悟治安论，安史何人敢弄兵。
渺然
彭炳（元代）

明月照修竹，繁露骊龙珠。风起青松枝，白云行太虚。

人心海一粟，独涵千古馀。乾坤不敢先，渺然万化初。

安得挽银河，从今洗天枢。
山村
释文珦（宋代）

山村几家住，茅屋障春泥。
麦陇微通径，桑林半阁梯。
过溪孤放犊，隔巷数声鸡。
全似桃源里，游人到欲迷。
郊行即事
王兆升（清代）

但歌灵雨降，瘠里仍然贫。早谷先垂颖，新秧犹压蘋。

谁怜蓣作饮，果见釜生尘。不历郊原过，焉知民苦辛。
暮春月家严自青浦寄截句言所寓凄凉
吕福（明代）

尊师传经以造士，不承权舆乃至此。此邦大夫复何俟，勿亟筑至请杖履。

荒祠一椽避风雨，居陋何足病君子。
仲春杂书二首
赵蕃（宋代）

二月倏已尽，一春余几多。
不知花过矣，谁问病如何。
送朱朝夫过江北
毛滂（宋代）

爱君如竹可无君，君去吾归麋鹿群。
他日漫同千里月，时朝相望一江云。
余尊尚得须臾语，新句那能款曲闻。
人到寄书应不识，花间但觅醉参军。
次韵和岳醵饮西峰寺分韵成诗十四首见寄
陈著（宋代）

春夏交承红与绿，岁寒三友松与竹。
我是蟾宫老桂枝，独受上天风霜足。
陈同甫抱膝斋二首
叶适（宋代）

音骇则难听，问骇则难答。
我欲终言之，复恐来蹲沓。
培风鹏未高，弱水海不纳。
匹夫负独志，经史考离合。
手捩二千年，柔条起衰飒。
念列傥天回，意大须事匝。
偶然不施用，甘尽斋中榻。
宁为楚人弓，亡矢任挽踏。
莫作隋侯珠，弹射坠埃壒。
藏头诗
魏二翁（宋代）

火田心主须防慎，慎行方成后世传。
传守坎离为要妙，妙趋名利作忧煎。
前程若识丹霞法，法路应归紫府仙。
许给事见示哭工部刘尚书诗因命同作
刘禹锡（唐代）

汉室贤王后，孔门高第人。济时成国器，乐道任天真。

特达圭无成，坚贞竹有筠。总戎宽得众，市义贵能贫。

护塞无南牧，驰心拱北辰。乞身来阙下，赐告卧漳滨。

荣耀初题剑，清羸已拖绅。宫星徒列位，隙日不回轮。

自昔追飞侣，今为侍从臣。素弦哀已绝，青简叹犹新。

未遂挥金乐，空悲撤瑟晨。凄凉竹林下，无复见清尘。
苏幕遮　为潘云赤悼亡
沈谦（清代）

篆烟微，花烛烂。月缺花残，咫尺幽明判。綷縩罗裙鬟髻乱。

似有如无，风静垂帘蒜。

梦无凭，愁不惯。眉妩青颦，谁举梁鸿案。遗挂尘生丝脆断。

菡萏鸳鸯，不合愁人看。
送王南海二首
刘克庄（宋代）

昔作翘材客，曾谈执友贤。
虽无金屋贮，赖有归巢迁。
此老飞仙去，斯文付嫡传。
病翁犹未聩，要听武城弦。
远离曲
张乔（唐代）

远郎竟何去，别郎不得语。瑟瑟复悽悽，日暮风吹雨。

小雨滴花复，大雨倒垂杨。狂风横艇子，冲散两鸳鸯。

艇子归南浦，采莲独倚橹。莲花叶上红，莲子心中苦。

采莲爱莲花，别郎惜侬家。侬家见郎时，桃腮柳叶眉。

眉梢翠初润，含情羞一瞬。分明云母屏，映出鸦雏鬓。

宛转取郎怜，别郎尚依然。还将见郎貌，送郎出门前。
和御制游慈恩寺
慈恩寺沙门（唐代）

皇风扇祇树，至德茂禅林。仙华曜日彩，神幡曳远阴。

绮殿笼霞影，飞阁出云心。细草希慈泽，恩光重更深。
山居三首 其三
释守卓（宋代）

当轩唯有好溪山，卒岁无人共往还。闲看白云生翠碧，静闻清磬落潺湲。

声将声入分犹易，空以空藏见即难。此个不能收拾得，任随流水落人间。
春秋战国门。文公
周昙（唐代）

灭虢吞虞未息兵，柔秦败楚霸威成。

文公徒欲三强服，分晋元来是六卿。
行香子（同前）
晁补之（宋代）

归鸟翩翩，楼上黄昏。黯天气、残照余痕。曲栏干里，有个愁人。向照言中，千载事，一年春。

春来似客，春归如云，付楼前、行路双轮。倾江变酒，举斛为尊，断浮生外，愁千丈，照关身。
送王诚之舍人使北方得挥字
洪迈（宋代）

岁晏滞急景，霜雪日霏霏。
家居尚无奈，何况披征衣。
舍人使持尚，正尔辞帝畿。
扬鞭出门去，言面无几微。
中朝第一人，沙漠今宣威。
朔庭天骄子，应觉眼见希。
青春反南辕，花柳相光辉。
雍容对宣室，便可持枢机。
蛾眉含笑迎，酌酒争劳归。
金碗大如斗，客醉时一挥。
游海珠 其一
黎景义（明代）

慈度登临美，芳樽览胜开。空阶初雨歇，古水自风来。

笑傲行龙颔，逍遥踏蚌胎。翻疑起弱水，羽辙入蓬莱。
散花词 其九
赵佶（宋代）

洞案炉烟起，无为道德香。同根无异气，喷鼻更芬芳。
有感十首 其四
吴芾（宋代）

塞曲咿呜催断肠，毡车轣辘载啼妆。汉家近属三千客，性命如丝寄虎狼。
晓过叶家桥二首
杨万里（宋代）

鸡唱嗔人睡，鸦啼唁客劳。
近山烟外远，矮竹苣边高。
老矣犹长铗，悠哉未大刀。
绕圩无杂树，一色柳新缫。
咏竹寄元忠
郑獬（宋代）

寄卧丞相庐，东轩富修竹。
如对古贤人，高标镇浮俗。
露气沃人清，烟色沾衣绿。
丹凤何时来，瘦损琅玕玉。
汉州王氏林亭
文同（宋代）

短彴疏篱入野扃，竹烟松露满襟清。
奔湍激险飞寒响，弱蔓穿襟挂晚英。
惜去更观曾画壁，记来重注旧题名。
门前便是红尘道，谁肯同过洗俗缨。
淳熙已酉二月二日皇帝登宝位镃获厕廷绅辄成
张镃（宋代）

小臣奕世沐深恩，寓直蓬山三十春。
空抱一编无所用，也叨拜望属车尘。
锦帐春 看婢绣芙蓉
董元恺（清代）

两两相扶，亭亭独立。映渌水冯彝捧出。影遥临、娇欲语，似若耶彝入，鲛绡还湿。

綵缕千丝，银针万叠。红潮晕、黛朱添色。靥盈盈、情脉脉，向田田池侧。

更宜鸂鶒。
自风篁岭至龙井
孙永清（清代）

隔岭闻风篁，凄韵杂飞溜。缘岩将百转，仄径回疏秀。

遥梯白云封，近见红日漏。登顿蒙翳深，夹林华鬘覆。

细泉绕其根，澄泓媚石甃。岩花共鲜新，古翠纷缛绣。

空色妙不延，神景惬无旧。想像东坡翁，高人此缔构。

去住本无家，风流不可复。莫辨虎溪踪，谁识归隐窦。

我亦莲社徒，欲去恋孤岫。
江月图
林之奇（宋代）

冥冥一月轻，不知水与天。
独於颢气中，仰见素璧圆。
超然狂道士，起视清夜阑。
自拈白玉笛，吹此江月寒。
想当万籁息，逸响流空烟。
我来江海来，形留意先还。
何当买渔篷，追此水墨仙。
练塘歌为邑尹邱懋之作
苏仲（明代）

练塘之水清而莹，倒湛星河烟雾静。源头活水滚滚来，恍然朱子方塘境。

濂溪翁，溪水照见莲花红。先生趣味已到此，练塘风景将无同。

四围有山植佳木，接翠连苍共清淑。冬温夏凉我爱之，流泉脉脉涵幽谷。

少年筑室于其间，徘徊日往非等閒。山寂寞，水澄清，读书万卷无留停。

有时执笔千行下，文章滚出青钱价。养成大用济风云，头角峥嵘谁不怕。

藏修到此工夫深，一日声名满天下。
句 其八十七
释惠崇（宋代）

远屿迎樯出，寒林带岸回。
蝶恋花（行湘阴）
张孝祥（宋代）

漠漠飞来双属玉。一片秋光，染就潇湘绿。雪转寒芦花蔌。晚风细起波纹縠。

落日闲云归意促。小倚蓬窗，写作思家曲。过尽碧湾三十六。扁舟只在滩头宿。
金陵九日
唐彦谦（唐代）

野菊西风满路香，雨花台上集壶觞。九重天近瞻钟阜，

五色云中望建章。绿酒莫辞今日醉，黄金难买少年狂。

清歌惊起南飞雁，散作秋声送夕阳。
叶守奉诏祠神霄二首 其二
苏过（宋代）

正直神所予，诚存邪自闲。斋坛夜寂寞，天风吹佩环。

想像鸾鹤驾，云霞隘空山。翩跹款帝闉，群驭相追攀。

屏息百虑空，凛然夜气还。心灰尘埃境，迹寓冲虚间。

益守清净化，俗情开昧顽。无声颂文德，庶几窥一班。
除夜书门牌
姜特立（宋代）

君恩华老境，庆事接新春。
门户严呵禁，神应护吉人。
周蔚宗将军铁如意歌
黎遂球（明代）

将军示我铁如意，上有河图北斗八卦之方位，下铭忠肝义胆两行字。

将军泪垂乃相示，双手击案头捣地。此物君知从何来，故督袁公良痛哉。

军中持携不释手，将军帐下曾相陪。惊传□自蓟门度，督师驰保都门连营城下住。

转战杀伤伪王子，□□如斗矢如雨。却别将军行军中，令执如意毋相从。

忽然督师罪以谋逆磔西市，讹言蜂起多雷同。督师骨碎身无处，此物独存将军所。

曾携入闽舟覆没，觅之即得如能语。英雄每讼督师冤，将军锓书数万言。

会须将军杀□平辽后，绘容赐券入九阍，手持如意动至尊。
种树郭橐驼传
柳宗元（唐代）

郭橐驼，不知始何名。病偻，隆然伏行，有类橐驼者，故乡人号之“驼”。驼闻之曰：“甚善。名我固当。”因舍其名，亦自谓“橐驼”云。

其乡曰丰乐乡，在长安西。驼业种树，凡长安豪富人为观游及卖果者，皆争迎取养。视驼所种树，或移徙，无不活；且硕茂，早实以蕃。他植者虽窥伺效慕，莫能如也。(豪富人 一作：豪家富人)

有问之，对曰：“橐驼非能使木寿且孳也，能顺木之天，以致其性焉尔。凡植木之性，其本欲舒，其培欲平，其土欲故，其筑欲密。既然已，勿动勿虑，去不复顾。其莳也若子，其置也若弃，则其天者全而其性得矣。故吾不害其长而已，非有能硕茂之也；不抑耗其实而已，非有能早而蕃之也。他植者则不然，根拳而土易，其培之也，若不过焉则不及。苟有能反是者，则又爱之太恩，忧之太勤。旦视而暮抚，已去而复顾。甚者，爪其肤以验其生枯，摇其本以观其疏密，而木之性日以离矣。虽曰爱之，其实害之；虽曰忧之，其实仇之；故不我若也。吾又何能为哉？”

问者曰：“以子之道，移之官理，可乎？”驼曰：“我知种树而已，理，非吾业也。然吾居乡，见长人者好烦其令，若甚怜焉，而卒以祸。旦暮吏来而呼曰：‘官命促尔耕，勖尔植，督尔获，早缫而绪，早织而缕，字而幼孩，遂而鸡豚。’鸣鼓而聚之，击木而召之。吾小人辍飧饔以劳吏者，且不得暇，又何以蕃吾生而安吾性耶？故病且怠。若是，则与吾业者其亦有类乎？”(理 一作：官理)

问者曰：“嘻，不亦善夫！吾问养树，得养人术。”传其事以为官戒也。
中古
姜特立（宋代）

中古风识醇，田野多贤人。
沮溺识孔丘，渔父辞伍员。
后世多薄识，往往妖孽作。
小则为胜广，大则为莽卓。
物坏虫生之，识坏奸生之。
古道日已远，呜呼其可悲。